Nóg ŉ mosie van wantroue teen RamaphosaVuyolwethu Zungula, leier van die ATM. (Foto: ATM)xDie parlement het ŉ nuwe mosie van wantroue teen pres. Cyril Ramaphosa, wat met ŉ geheime stemming gehou word, van die ATM ontvang. Die parlement het ŉ nuwe mosie van wantroue teen pres. Cyril Ramaphosa, wat met ŉ geheime stemming gehou word, van die ATM ontvang. Die appèlhof het verlede week ŉ bevel van die Wes-Kaapse hooggeregshof ter syde gestel waarin die ATM se versoek dat die stemming in die geheim gehou mag word, van die hand gewys is. Die hof het beveel dat speaker Thandi Modise se vorige besluit ter syde gestel en hersien moet word. Luidens die uitspraak het Modise nie verstaan dat die ATM nie ŉ geheime stemmery hoef te regverdig nie, maar dat sy verskeie kwessies moet oorweeg sodat LP’s hul plig sonder vrees vir weerwraak kan doen. Die appèlhof het voorts bevind die magte van die speaker behoort nie aan haar nie, maar aan die mense van Suid-Afrika. Dit kan dus nie arbitrêr uitgeoefen word nie, maar moet redelik wees. Volgens die ATM noodsaak verskeie van Ramaphosa se mislukkings die mosie van wantroue. Dit sluit in rekordhoë vlakke van werkloosheid, beurtkrag, rekordvlakke van onreëlmatige besteding, korrupsie met persoonlike beskermingstoerusting in die stryd teen Covid-19, die ineenstorting van talle staatsbeheerde ondernemings, irrasionele inperkingsregulasies, en die misleiding van Suid-Afrika oor verpligte inenting. Moloto Mothapo, woordvoerder van die parlement, sê die ATM se motivering vir ŉ geheime stemming tref ŉ vergelyking met die kwessies wat in 2017 geheers het, toe die Konstitusionele Hof sy uitspraak oor die UDM se oproep vir ŉ geheime stemming gelewer het. Die hof het destyds beslis ŉ geheime stemming is nodig wanneer die heersende atmosfeer “toksies of uiters gespanne” is. “Die ATM voer in sy voorlegging aan die speaker aan ŉ geslote stemming is die enigste rasionele moontlikheid in die huidige omstandighede.” Mothapo sê die speaker oorweeg die ATM se motivering vir ŉ geheime stemming opnuut. “Sy sal besluit en haar besluit mettertyd bekend maak. Verlede week se uitspraak van die appèlhof bekragtig die magte van die speaker om te besluit oor die beste manier of prosedure vir lede van die nasionale vergadering om te stem soos sy goeddink en gerig deur die heersende agtergrond.” Die ATM het twee setels in die parlement en het in Februarie verlede jaar al gevra dat die mosie van wantroue teen Ramaphosa by wyse van ŉ geheime stemming gedoen word. Die party sê Ramaphosa het sedertdien nog niks gedoen om hom van plan te laat verander nie.